Administraţia Naţională de Meteorologie (ANM) a emis, joi, o atenţionare Cod galben de ploi şi instabilitate atmosferică, valabilă până aproape de miezul nopții, în 13 județe din țară.
Sunt vizate județele Alba, Arad, Bihor, Cluj, Caraș-Severin, Gorj, Hunedoara, Mehedinți, Maramureș, Sibiu, Sălaj, Timiș, Vâlcea, unde, până la ora 23, sunt așteptate fenomene de instabilitate atmosferică și cantități însemnate de apă.
„În Banat, Carpații Occidentali, vestul Carpaților Meridionali, în vestul Transilvaniei și local în Maramureș vor fi perioade cu instabilitate atmosferică ce se va manifesta prin averse, descărcări electrice și izolat grindină”, precizează ANM.
În intervale scurte de timp sau prin acumulare, cantitățile de apă vor fi de 20...30 l/mp și izolat de peste 40...50 l/mp, arată atenționarea.
„În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj”, transmite Administraţia Naţională de Meteorologie.